ตลท. เผย 143 บจ. เข้าร่วมกิจกรรม Opp Day รวม market cap 3.9 ล้านล้านบาท
ตลท. เผยมี 143 บจ. เข้าร่วมกิจกรรม Opportunity Day ระหว่างวันที่ 15 ก.พ.-31 มี.ค.นี้ มี market capitalization รวมทั้งหมด 3.9 ล้านล้านบาท
10 ก.พ. 2559

นายสันติ กีระนันทน์ รองผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า การจัดกิจกรรมบริษัทจดทะเบียนพบผู้ลงทุน หรือ Opportunity Day สำหรับผลการดำเนินงานไตรมาส 4/2558 ระหว่างวันที่ 15 ก.พ.-31 มี.ค. 2559  มี บริษัทจดทะเบียน (บจ.) นำเสนอข้อมูลทั้งหมด 143 บริษัท ทั้งบริษัทขนาดใหญ่กลางเล็ก จาก 19 หมวดธุรกิจ โดยเป็น บจ. ใน SET50 จำนวน 21 บริษัท  SET51-100 จำนวน 22 บริษัท และ Non SET 100 จำนวน 61 บริษัท และ mai 39 บริษัท มีมูลค่าหลักทรัพย์ตามราคาตลาด (market capitalization) รวมทั้งสิ้น 3.9 ล้านล้านบาท
“กิจกรรม Opportunity Day ได้รับการตอบรับจาก บจ. เข้าร่วมกิจกรรมกันอย่างต่อเนื่องทั้ง บจ. เดิม และ บจ. ใหม่ ซึ่ง Opportunity Day รอบนี้ มี บจ. ที่เข้าจดทะเบียนใหม่ในช่วงครึ่งปีหลังของปี 2558 ถึง 14 บริษัท ชี้ถึงการที่ บจ. ให้ความสำคัญในการนำเสนอข้อมูลผลประกอบการและทิศทางการดำเนินงานของบริษัทและพัฒนางานผู้ลงทุนสัมพันธ์ (Investor Relations) อย่างต่อเนื่อง” นายสันติ กล่าว